EUROPA-KOMMISSIONEN Bruxelles, den 8.5.2015 COM(2015) 200 final RAPPORT FRA KOMMISSIONEN TIL EUROPA-PARLAMENTET OG RÅDET Femte statusrapport om Ukraines gennemførelse af handlingsplanen for visumliberalisering {SWD(2015) 104 final}



I. INDLEDNING I 2010 indledte Den Europæiske Union en dialog om visumliberalisering med Ukraine. Den 22. november 2010 forelagde Kommissionen den ukrainske regering en handlingsplan for visumliberalisering ("handlingsplanen"). Heri fastsættes de benchmarks, som Ukraine skal opfylde, før ukrainske statsborgere, der er i besiddelse af et biometrisk pas, har ret til indrejse i Schengenområdet ved kortvarige ophold uden visum. Efter Kommissionens fjerde rapport (den 27. maj 2014) og Rådets godkendelse (den 23. juni 2014) er Ukraine officielt i anden fase af handlingsplanen, hvor gennemførelsen af den lovgivningsmæssige og politiske ramme skal vurderes. I overensstemmelse med den metodologi, der er beskrevet i handlingsplanen, organiserede Kommissionen evalueringer på stedet med eksperter fra medlemsstaterne. Fra september 2014 til marts 2015 har Kommissionen stået i spidsten for evalueringsbesøg vedrørende alle fire hovedområder i handlingsplanen med bistand fra eksperter fra medlemsstaterne, Tjenesten for EU's Optræden Udadtil og EU's delegation i Ukraine. Dette er den første statusrapport om Ukraines gennemførelse af handlingsplanens anden fase. Den vurderer, hvor effektivt og bæredygtigt den ukrainske regering har håndteret gennemførelsen af benchmarkene i den første fase. Rapporten ledsages af et arbejdsdokument fra Kommissionens tjenestegrene, som indeholder en nærmere redegørelse for den udvikling, der er beskrevet i rapporten. I et bilag til arbejdsdokumentet fremlægger Kommissionen, som det kræves ifølge handlingsplanens metode, oplysninger baseret på en faktuel analyse og statistikker om de forventede migrations- og sikkerhedsmæssige konsekvenser af en fremtidig visumliberalisering. De tilgængelige data og oplysninger beskriver de mulige vigtigste tendenser med hensyn til migration og sikkerhed, der viser, at EU er et attraktivt bestemmelsessted for indvandrere fra Ukraine, og at der er sikkerhedsmæssige udfordringer, som det er nødvendigt at holde øje med. 2. VURDERING AF FORANSTALTNINGERNE UNDER DE FIRE HOVEDOMRÅDER I HANDLINGSPLANEN FOR VISUMLIBERALISERING 2.1. Hovedområde 1: Dokumentsikkerhed, herunder biometri Der blev taget et vigtigt skridt den 12. januar 2015 med udstedelsen af biometriske almindelige pas, som opfylder de krav, Organisationen for International Civil Luftfart har fastsat. Der er sket meget store forbedringer, og der er gjort betydelige fremskridt med hensyn til den høje grad af integritet og sikkerhed i ansøgnings-, individualiserings- og distributionsprocessen for internationale pas. Det samme gælder for indenlandske pas og andre underliggende dokumenter. Man er begyndt omgående og systematisk at sende indberetninger til Interpols database om mistede og stjålne pas, og dette benchmark kan betragtes som værende opfyldt. Benchmarket for dokumentsikkerhed anses for at være næsten opfyldt. Det anbefales, at de ukrainske myndigheder: sikrer, at grænsekontrolstederne har udstyret til at foretage efterfølgende kontrol ved hjælp af fingeraftryk

sikrer, for så vidt angår ansøgningsprocessen og kontrol af ansøgerens identitet, at den tidligere nationale indvandringsmyndigheds database hurtigst muligt kobles til den operationelle del af det fælles statslige folkeregister for udstedelse af biometriske pas. Der bør være en automatisk forbindelse til den relevante database med henblik på at kontrollere ansøgerens straffeattest gennemfører foranstaltninger til effektivt at håndtere eventuelle problemer i forbindelse med navneændring. 2.2. Hovedområde 2: Integreret grænseforvaltning, migrationsforvaltning og asyl 2.2.1 Integreret grænseforvaltning De ukrainske myndigheder står i dag over for en stor menneskelig og økonomisk udfordring, fordi deres ressourcer bliver omdirigeret til sikkerheden ved de østlige grænser. I denne forbindelse er det vigtigt at sikre effektiv kontrol med den administrative linje til Krim/Sevastopol og kontaktlinjen i det østlige Ukraine. Med undtagelse af de østlige grænser er gennemførelsen af grænseforvaltningen generelt på et godt niveau. Benchmarket for integreret grænseforvaltning anses for at være næsten opfyldt. Det anbefales, at de ukrainske myndigheder: sikrer adgang til Interpols databaser ved grænseovergangsstederne forbedrer effektiviteten af grænsekontrol ved at oprette fælles grænseovervågningspatruljer og udvikle samarbejdet inden for grænsekontrol ved overgangsstederne ved grænser, som deles med nabolande gennemfører strategierne og handlingsplanerne for integreret grænseforvaltning, herunder forbedring af det tværinstitutionelle samarbejde, udveksling af oplysninger mellem retshåndhævende myndigheder og udrulning af den risikoanalysemetode, som er udviklet og vedtaget på centralt plan. 2.2.2 Migrationsforvaltning Lovgivningen er på plads, men situationen i det østlige Ukraine og budgetstramninger har indvirkning på gennemførelsen af migrationspolitikken i praksis. Samspillet og samarbejdet mellem den nationale indvandringsmyndighed, de statslige grænsevagter og arbejdsformidlingerne fungerer godt. I overensstemmelse med Ukraines ministerkabinets forordning af 5. april 2014 er antallet af ansatte i den nationale indvandringsmyndighed blevet reduceret. Som følge af omstruktureringen blev der oprettet en enhed til bekæmpelse af ulovlig migration. Man er stadig ikke nået tilstrækkelig langt med de nationale bestræbelser for at opdage ulovlige indvandrere på grund af manglen på personale i den statslige indvandringsmyndighed. Ukraine har undertegnet tilbagetagelsesaftaler med Den Russiske Føderation, Georgien, Usbekistan, Turkmenistan, Republikken Moldova og andre lande. I alt var der i september 2014 indgået 17 tilbagetagelsesaftaler. Benchmarket for migrationsforvaltning anses for at være næsten opfyldt. Det anbefales, at de ukrainske myndigheder:

vedtager loven om ekstern arbejdskraftmigration så hurtigt som muligt. Denne lov vil regulere reintegrationsspørgsmål på det lovgivningsmæssige plan. Den nye ordning vedrørende ansvar, kompetente myndigheder, foranstaltninger og opgaver bør udarbejdes umiddelbart efter vedtagelsen øger den nationale indvandringsmyndigheds kapacitet i indre undersøgelsesprocedurer styrker sprogundervisningen til personalet i den nationale indvandringsmyndighed færdiggør migrationsprofilerne for 2014 og etablerer "kontaktanalysecentret" og databasen for overvågning af migrationsprocesser. 2.2.3 Asyl Asyllovgivningen er blevet bedre, men der er stadig behov for ændringer i den eksisterende lovgivning og dens gennemførelse for at opfylde benchmarkene. Forholdene i modtagelsescentrene er gode, men visse aspekter bør forbedres. Der er blevet gjort en indsats med hensyn til integrationen af personer, som nyder international beskyttelse, men adgangen til beskæftigelse og den sociale bistand kan forbedres. Der er et godt samarbejde mellem den nationale indvandringsmyndigheds centrale og regionale niveauer, men der er mulighed for forenkling af asylproceduren og for at opnå større effektivitet på regionalt plan. Benchmarket for asylpolitik anses for at være delvist opfyldt, men med gode udsigter til yderligere fremskridt. Det anbefales, at de ukrainske myndigheder: fortsat yder primær retshjælp til personer, der ansøger om international beskyttelse, og forbereder gennemførelsen af gratis sekundær retshjælp, som indledes hurtigst muligt og senest den 1. januar 2017 etablerer delsystemet for flygtninge i udlændingedatabasen og anvender oplysningerne om oprindelseslande mere effektivt. Dette bør ske ved at genoprette enheden for oprindelseslande eller lade embedsmænd oprette og forvalte en ajourført og objektiv database over oprindelseslande præciserer de retlige grunde til frihedsberøvelse af personer, der søger international beskyttelse, og sikrer, at deres sager prioriteres opstiller regler for status, rettigheder og forpligtelser for de udlændinge, som ikke kan sendes tilbage, men som ikke er berettiget til international beskyttelse tilvejebringer de nødvendige midler til bæredygtig forbedring af centre til midlertidig indkvartering af personer, der søger international beskyttelse, og af personer under international beskyttelse. Navnlig bør centret til midlertidig indkvartering i Yahotyn (Kiev Oblast) åbnes, og arbejdet med at renovere modtagelsescentret i Odessa bør fortsætte. Det beløb, der tildeles til fødevarer, er for lavt – 12 UAH (mindre end 1 EUR) pr. person pr. dag – og bør hæves forbedrer uddannelsen af det personale, der arbejder i modtagelsescentrene, herunder sproguddannelse samt uddannelse af dommere. 2.3. Hovedområde 3: Offentlig orden og sikkerhed

2.3.1. Forebyggelse og bekæmpelse af organiseret kriminalitet, terrorisme og korruption 2.3.1.1. Forebyggelse og bekæmpelse af organiseret kriminalitet Ukraine har påbegyndt en kompleks reform af indenrigsministeriet, som har omstruktureret arbejdet i ganer, der er ansvarlige for forebyggelse og bekæmpelse af organiseret kriminalitet. I februar 2015 vedtog parlamentet en lov om reform af de indenlandske organer. I den forbindelse er GUBOZ, den hovedansvarlige instans for bekæmpelse af organiseret kriminalitet, blevet nedlagt. I reformprocessen har sikkerhedstjenesten sammen med informationsministeriet bibeholdt de operationelle og efterforskningsmæssige beføjelser til at bekæmpe organiseret kriminalitet. Reformen omfatter oprettelse af et yderligere organ i forbindelse med bekæmpelsen af organiseret kriminalitet – den statslige efterforskningsenhed. På grundlag af ovenstående resultater kan benchmarket kun anses for at være delvist opfyldt, men med gode udsigter til yderligere fremskridt. Det anbefales, at de ukrainske myndigheder: sikrer en overordnet vision og ledelse af reformprocessen og konsoliderer de eksisterende handlingsplaner i en enkelt, velstruktureret handlingsplan, der gør det muligt at følge fremskridtene etablerer en strafferetlig tilgang for både de retshåndhævende og retsforfølgende myndigheder for at fastlægge prioriteterne og fordele ressourcerne efter prioriteter tager skridt til at reformere undersøgelsesprocessen, således at der etableres en klar ansvarsfordeling for de forskellige trin i efterforsknings- og retsforfølgningsprocessen drastisk reducerer beføjelserne til efterforskning forud for retssagen, som sikkerhedstjenesten for spionage og kontraspionage i dag har sikrer, at dommere og anklagere specialiseres i organiseret kriminalitet sikrer effektiviteten af en specialiseret "vidnebeskyttelsesenhed" i overensstemmelse med internationale standarder. 2.3.1.2. Menneskehandel Den nuværende retlige ramme er bred og giver mulighed for at imødegå de problemer, der følger af menneskehandel på lokalt, nationalt og internationalt plan. Denne ramme har resulteret i identifikation af ofre samt retsforfølgning og domfældelse af gerningsmænd. Antallet af officielt identificerede ofre er imidlertid faldet, hvilket ikke svarer til de internationale vurderinger af, at der findes en blomstrende sexindustri i Ukraine. Ukraine gennemfører rutinemæssigt flere uddannelses- og oplysningsprogrammer for alle sektorer. Benchmarket for menneskehandel anses for at være delvist opfyldt med gode udsigter til yderligere fremskridt. Det anbefales, at de ukrainske myndigheder:

vurderer årsagerne til faldet i antallet af identificerede ofre for menneskehandel med seksuel udnyttelse for øje og overvejer en mere proaktiv tilgang til sexindustrien overvåger potentielle nye tendenser i forbindelse med menneskehandel, navnlig i forbindelse med konflikten (intern menneskehandel, handel med børn) styrker identifikationsprocessen, herunder identifikation af udenlandske ofre, ved at overvåge og undersøge det store antal ofre, der nægter at lade sig identificere fortsat yder systematisk uddannelse til embedsmænd vedrørende deres rolle og ansvar i forbindelse med identificeringsprocessen sikrer gennemsigtig finansiering af aktioner til bekæmpelse af menneskehandel, navnlig bistand til ofre indfører et system til overvågning og evaluering af den eksisterende handlingsplan og af planen fra 2016 og derefter. De ikkestatslige organisationer bør i den forbindelse have en klar rolle og tilstrækkelige midler til at sikre, at de kan deltage effektivt heri Status for ngo'er i henhold til den nationale henvisningsmekanisme bør formaliseres, og der bør indføres mekanismer, som kan sikre deres adgang til statslig finansiering. 2.3.1.3. Forebyggelse og bekæmpelse af korruption De hidtidige fremskridt med korruptionsbekæmpelsestiltagene er primært sket på lovgivningsplan og der er truffet visse forberedende foranstaltninger med henblik på en ny institutionel ramme. I oktober 2014 blev der vedtaget en korruptionsbekæmpelsespakke, der omfatter en national strategi for 2014-2017, som danner grundlaget for en ny institutionel ramme for forebyggelsespolitikken. Visse mangler ved loven om det nationale korruptionsbekæmpelseskontor blev behandlet i februar 2015, herunder garantier for personalets løn og en ramme for en specialiseret anklagemyndighed for korruptionsbekæmpelse. Ansættelsen af kontorets ledelse efter en åben udvælgelsesprøve, som blev ledet af en uafhængig kommission, blev afsluttet den 16. april 2015, hvor formanden udpegede kontorets direktør. Det centrale virksomhedsregister suppleres med oplysninger om egentligt ejerskab. Der er gjort fremskridt med hensyn til at reducere antallet af momsfritagelser i forbindelse med offentlige indkøb. Der mangler imidlertid prioritering og sammenhæng i gennemførelsen, hvilket fører til en fragmentarisk tilgang i det, der allerede er en ambitiøs proces. Desuden vil Kommissionen fortsat overvåge indførelsen af foranstaltninger til forebyggelse af korruption i forbindelse med privatiseringer, statsejede/-kontrollerede selskaber samt store offentlige indkøb, vedtagelsen af lovgivning, som afspejler GRECOS anbefalinger om finansiering af politiske partier og valgkampagner samt opfølgning på Venedigkommissionens henstillinger og en realistisk tidsramme for så vidt angår "oprydningen" i gruppen af dommere og anklagere, som de ukrainske myndigheder planlægger. Benchmarket for bekæmpelse af korruption anses for at være delvist opfyldt. Det anbefales, at de ukrainske myndigheder: sikrer en koordineringsmekanisme vedrørende bekæmpelse af korruption på højt niveau for at gennemføre strategien til bekæmpelse af korruption og sikre en konsekvent fremgangsmåde på politisk plan opretter et operationelt og uafhængigt nationalt korruptionsbekæmpelseskontor samt en særlig anklagemyndighed til bekæmpelse af korruption og et nationalt agentur for forebyggelse af korruption med klare retningslinjer for tværinstitutionelt samarbejde indfører procedurer til sikring af: rettidig offentliggørelse af alle nuværende formueangivelser, effektiv kontrol af aktiver og interessekonflikter for offentligt ansatte, fuldt operationelle og nøjagtige centrale elektroniske databaser, herunder vedrørende formueangivelser og egentligt ejerskab samt en fælles webportal om offentlige udgifter opretter et nationalt kontor for inddrivelse af aktiver og effektiv koordinering mellem kontorerne med henblik på etableringen af et register for inddrivelse af aktiver

viderefører reformerne vedrørende dommeres og parlamentsmedlemmers immunitet. 2.3.1.4. Hvidvaskning af penge og finansiering af terrorisme Den lovgivningsmæssige og strategiske ramme for forebyggelse og bekæmpelse af hvidvaskning af penge og finansiering af terrorisme er på plads i overensstemmelse med europæiske og internationale standarder. Den 14. oktober 2014 vedtog det ukrainske parlament loven om forebyggelse og bekæmpelse af legalisering (hvidvaskning) af udbyttet fra kriminalitet eller finansiering af terrorisme samt finansiering af spredning af masseødelæggelsesvåben, som trådte i kraft den 7. februar 2015. Loven bringer Ukraine et stort skridt nærmere opfyldelsen af Den Finansielle Aktionsgruppes nye henstillinger om hvidvaskning fra 2012 samt det fjerde EU-direktiv om hvidvaskning af penge. Benchmarket for hvidvaskning af penge anses for at være næsten opfyldt. Det anbefales, at de ukrainske myndigheder: sikrer, at Ukraines nationalbank fortsætter med at træffe foranstaltninger over for de banker, som ikke oplyser om egentligt ejerskab sikrer effektiv kundeidentifikation med hensyn til en bred vifte af tjenesteydelser, der tilbydes af juridiske enheder eller agenter (f.eks. "webmoney"-tjenester) etablerer en specialiseret enhed med fokus på koordinering af efterforskningen af hvidvaskning af penge og finansiering af terrorisme indfører en koordineret uddannelsesplan, som kunne fremme kvaliteten af efterforskningen. 2.3.1.5. Narkotika Den nationale strategi for narkotikabekæmpelse og den tilhørende handlingsplan er ved at blive gennemført yderligere gennem den anden handlingsplan for perioden 2015-2020. Den 25. marts 2015 blev forordningerne om sundhedsministeriet og om den statslige lægemiddelstyrelse godkendt ved regeringsbeslutning. Disse forordninger bekræftede afskaffelsen af den statslige styrelse og overdragelse af de narkotikapolitiske funktioner til sundhedsministeriet. Gennemførelsen af aftalememorandummet med Det Europæiske Overvågningscenter for Narkotika og Narkotikamisbrug har været i gang siden 2010, og det er fuldt gennemført. På grundlag af ovenstående resultater kan benchmarket for bekæmpelse af narkotika anses for at være næsten opfyldt. Det anbefales, at de ukrainske myndigheder: reviderer handlingsplanen for at medtage frister for milepæle og foretager en konsekvensanalyse af planlagte tiltag

overvejer at samle alle narkotikarelaterede bestemmelser i en enkelt retsakt, f.eks. en narkotikalov sikrer tilstrækkelige foranstaltninger til opsporing og beslaglæggelse af udbyttet af kriminelle handlinger. 2.3.2. Retligt samarbejde i straffesager Ukraine har en retlig ramme, som fuldt ud dækker de relevante samarbejdsområder, såsom gensidig retshjælp, udlevering, overførsel af domfældte, overtagelse af straffesager samt anerkendelse og fuldbyrdelse af udenlandske domme. Ukraine er part i 73 internationale traktater inden for retligt samarbejde i straffesager, hvoraf de 50 er bilaterale og 23 multilaterale. Undertegnelsen af et udkast til en samarbejdsaftale med Eurojust blev stillet i bero, indtil ændringerne af lovgivningen om databeskyttelse i Ukraine var vedtaget. De nødvendige bestemmelser trådte i kraft i 2014, således at procedurerne kunne fortsætte. Aftalen bør undertegnes i den nærmeste fremtid. På grundlag af ovenstående og indtil Eurojust-aftalen er blevet undertegnet, anses benchmarket for retligt samarbejde i straffesager for at være opfyldt. 2.3.3. Samarbejde om retshåndhævelse Samarbejdet mellem de forskellige retshåndhævende myndigheder er i øjeblikket genstand for komplekse reformer. En af prioriteterne er den nyligt igangsatte reform af politipatruljen, som er nødvendig for at genvinde borgernes tillid og mindske indtrykket af korruption. De ukrainske retshåndhævende myndigheder samarbejder med Interpol i forbindelse med udveksling af oplysninger. Den operationelle aftale med Europol, som giver mulighed for udveksling af operationelle oplysninger, blev undertegnet den 19. marts 2015. Benchmarket vedrørende samarbejdet om retshåndhævelse anses for at være næsten opfyldt. Det anbefales, at de ukrainske myndigheder: forbedrer det tværinstitutionelle samarbejde ved at etablere en platform til at sammenkoble de eksisterende retshåndhævelsessystemer i hele landet fremskynder den procedure, der allerede er igangsat med henblik på indgåelse af en operationel aftale med Europol, ved at opfylde kravene for Europols netværksapplikation for sikker informationsudveksling (SIENA) overvejer at udarbejde en fortrolig national trusselsvurderingsrapport på linje med strukturen og metoden i Europols trusselsvurdering af grov og organiseret kriminalitet (SOCTA).

2.3.4. Databeskyttelse Ukraine er i færd med at gennemføre loven om beskyttelse af personoplysninger på tilfredsstillende vis og sikrer, at den uafhængige datatilsynsmyndighed fungerer effektivt. Der er oprettet en databeskyttelsesafdeling inden for ombudsmandens kontor, og denne skal styrkes yderligere, så den kan påtage sig sit fulde ansvar. Benchmarket for beskyttelse af personoplysninger anses for at være næsten opfyldt. Det anbefales, at de ukrainske myndigheder: yderligere styrker databeskyttelsesafdelingen. 2.4. Hovedområde 4: Eksterne forbindelser og grundlæggende rettigheder Til trods for de betydelige interne og eksterne udfordringer, som Ukraine står over for, har landet gjort fremskridt, når det drejer sig om effektivt at gennemføre kravene vedrørende eksterne forbindelser og grundlæggende rettigheder. 2.4.1 Fri bevægelighed i Ukraine De ukrainske myndigheder har gjort fremskridt med hensyn til at sikre, at den frie bevægelighed i Ukraine for ukrainske statsborgere og udlændinge med lovligt ophold eller statsløse personer ikke er omfattet af uberettigede restriktioner. Myndighederne gennemfører de retlige rammer vedrørende fri bevægelighed og har taget skridt til at udvide bestemmelserne til også at gælde for borgere, der bor i områder, som ikke er under de ukrainske myndigheders kontrol. Oplysninger om registreringskrav for udlændinge offentliggøres og er tilgængelige online. Benchmarket for den frie bevægelighed anses for at være næsten opfyldt. Det anbefales, at de ukrainske myndigheder: sikrer, at hiv/aids-status ikke er en begrundelse for at begrænse den frie bevægelighed eller valg af bopæl, når en person ansøger om opholdstilladelse sikrer, at foranstaltninger, der vedtages vedrørende flytning til og fra områder, som ikke er under de ukrainske myndigheders kontrol, er baseret på klare retlige kriterier og ikke pålægger borgerne en stor administrativ byrde.

2.4.2 Betingelser og procedurer i forbindelse med udstedelse af rejse- og identitetsdokumenter De ukrainske myndigheder har vist fremskridt med hensyn til at sikre, at alle ukrainske borgere har reel adgang til identitets- og rejsedokumenter. De retlige rammer for adgang til rejse- og identitetsdokumenter for alle ukrainske borgere er ved at blive gennemført. Benchmarket anses for at være opfyldt. 2.4.3 Borgernes rettigheder, herunder beskyttelse af mindretal Med hensyn til bekæmpelse af forskelsbehandling er der oprettet et ligestillingsorgan, som ledes af den parlamentariske kommission for menneskerettigheder. Ligestillingsorganet forvalter og overvåger i tæt samarbejde med civilsamfundet proaktivt gennemførelsen af lovgivningen om forebyggelse og bekæmpelse af forskelsbehandling, bl.a. gennem strategien for 2014-2017 om forebyggelse og bekæmpelse af forskelsbehandling i Ukraine. Der er skabt retspraksis på dette område. Loven om bekæmpelse af forskelsbehandling skal præciseres på visse punkter. De ressourcer, der er tildelt ligestillingsorganet, afspejler imidlertid ikke dets øgede rolle og beføjelser. Politikker om bekæmpelse af forskelsbehandling og oplysningskampagner varetages for det meste af ikke-statslige organisationer, som i mange tilfælde er finansieret af internationale organisationer. Ukraine gennemfører på et rimeligt niveau de retlige rammer for beskyttelse af personer, der tilhører nationale mindretal. Benchmarket anses for at være delvist opfyldt med gode udsigter til yderligere fremskridt. Det anbefales, at de ukrainske myndigheder: gennem sekundær lovgivning eller retspraksis sikrer, at loven om bekæmpelse af forskelsbehandling (undtagelser, sanktioner, kompensation, anvendelsesområde m.v.) vil blive fortolket og gennemført i overensstemmelse med internationale og europæiske standarder støtter politikker om bekæmpelse af forskelsbehandling ved at afsætte tilstrækkelige budgetmæssige og menneskelige ressourcer til at sikre en bæredygtig gennemførelse og giver ligestillingsorganet passende budgetmæssige og menneskelige ressourcer ændrer arbejdsmarkedslovgivningen, så den udtrykkeligt forbyder forskelsbehandling på grund af seksuel orientering intensiverer oplysningskampagner om bekæmpelse af forskelsbehandling vedtager en strategi for forebyggelse og bekæmpelse af forskelsbehandling giver retshåndhævelsespersonale, anklagere og dommere en mere systematisk og permanent tilgang til uddannelse i lovgivning og politikker vedrørende bekæmpelse af forskelsbehandling, herunder gennem styrkede forbindelser til internationale organisationer opretholder en permanent og effektiv dialog mellem mennesker, der tilhører nationale mindretal, og andre berørte aktører med henblik på at håndtere eventuel frygt som følge af konflikten i det østlige Ukraine, den økonomiske krise og de mulige tegn på stigende nationalisme.